钦定古今图书集成/方舆汇编/边裔典/第122卷 > 大学衍义补 > 《朝呼韩邪赋》王起
## 钦定古今图书集成/方舆汇编/边裔典/第122卷 > 大学衍义补 > 《朝呼韩邪赋》王起

“倬哉惟汉，至德鸿融，元功绚焕。”敷仁义于异域，俾华
夷而同贯。故能臣匈奴，来单于；超沙漠，越余吾。弃穹
庐而云起，望高阙而风趋。屈膝而来，有以见其蠢尔；
垂拱以待，是用表于巍乎。况当行幸祠祀之礼崇，甘
泉泰畤之仪盛。肃肃乎万物是备，昭昭乎威容既正。
象胥以铎，岂言语以不通？司仪式班，示进退之必敬。
然后差行列，辨尊卑。序璧羔皮帛之等第，示要荒守
卫之威仪。冠带之容，间彼荷毡被毳，《韶》《濩》是作，杂夫
僸佅兜离。雍容之礼有则，倔强之心不施。元塞永安，
宁猬起兮于彼；青蒲方奏，犹蚁伏而在斯。信纯化之
云布，俾远戎之星驰。不然，何以？其国则赊，其人不遐。
修臣之节，为国之华。朝一人于㝢县，涉万里之穷沙。
则周公明堂之仪，宁九采之足美；而夏禹涂山之会，
虽万国而何嘉？且夫怀我有方，所由者渐；德之为被，
我不可掩。非慕义而有求，奚尊君之自贬？是知抚御
之道，莫善于汉宣；威仪之设，莫盛乎《甘泉》。美舞独称
乎干羽，镂勋何愧于燕然。布令陈辞之义行，岂事成
而后树；引领稽颡之容作乃瞻之而在前。自可光九
功，服九土，旷万代而一时，宜耀今而荣古。